題祝公輔靜得齋
作者：方回
朝代：宋

paragraphs: 鄭衛撼俗耳，姬姜接凡目。
醇酎誑渴吻，大房誘饑腹。
一閾內外間，鮮不妄舉足。
堂堂七尺軀，頃刻萬感觸。
人生性本靜，情動乃有欲。
靜善動亦善，堯舜可同躅。
動惡喪厥靜，爲桀爲禽犢。
恭惟方寸心，性情頼管束。
勿狎寧孔畏，匪狂尚箕肅。
思精造詣深，察久酬應熟。
北辰居其所，初九不遠復。
可待豶豕牙，故已童牛牿。
性靜人所同，心靜我所獨。
心靜非不動，存性情乃伏。
天地與我者，所寶不盈掬。
完我所固有，得之異逐鹿。
苦辛子祝子，爲親營半菽。
頗欲謝湖海，歸歟卧茅屋。
清夜一孤燈，不疚內自燭。
養氣非養體，未藉臺餽肉。
胸中線五色，筆底泉萬斛。
誰其相料理，回首送鴻鵠。
離婁下十四，三自義何縟。
紫陽居資對，我亦當熟讀。